## Viraston sisäinen valvonta ja riskienhallinta

Sisäinen valvonta tarkoittaa viraston ohjaus- ja toimintaprosesseihin sisältyviä menettelyitä, organisaatioratkaisuja ja toimintatapoja, joiden avulla voidaan saada kohtuullinen varmuus

1. toiminnan lainmukaisuudesta,
2. varojen turvaamisesta,
3. toiminnan tuloksellisuudesta sekä
4. taloutta ja tuloksellisuutta koskevien oikeiden ja riittävien tietojen tuottamisesta.

Talousarviolain 24 b §:n mukaan viraston ja laitoksen on huolehdittava siitä, että sisäinen valvonta on asianmukaisesti järjestetty sen omassa toiminnassa sekä toiminnassa, josta virasto tai laitos vastaa.

Riskienhallinnalla tunnistetaan, arvioidaan ja hallitaan yllä mainittuihin neljään luokkaan sisältyvien tavoitteiden saavuttamista uhkaavia tekijöitä. Riskienhallinnalla on samat tavoitteet kuin sisäisellä valvonnalla.

Parhaimmillaan sisäisen valvonnan ja riskienhallinnan menettelyt on upotettu osaksi viraston tavanomaisia suunnittelu-, johtamis- ja toimintaprosesseja. Tyypillisiä esimerkkejä näistä menettelyistä ovat:

* Tavoitteiden ja toiminnan suunnittelu sekä tavoitteita uhkaavien riskien tunnistaminen ja arviointi
* Toiminnan edellyttämien tietojen hallinta tietojärjestelmillä
* Tietojärjestelmiin sisältyvät poikkeustilanteiden raportointimenettelyt ja tekniset kontrollit
* Työtehtävien eriyttäminen

## Vastuu sisäisen valvonnan järjestämisestä

Talousarviolain 24 b §:n mukaan sisäisen valvonnan järjestämistä johtaa ja sen asianmukaisuudesta ja riittävyydestä vastaa viraston ja laitoksen johto.

Viraston **ylimmällä johdolla on ensisijainen vastuu sisäisen valvonnan järjestämisestä** ja johtamisesta samalla tavalla, kuin sillä on vastuu organisaation tavoitteiden saavuttamisesta ja näihin liittyvän toiminnan järjestämisestä. Johto toteuttaa tämän vastuun edellyttämät toimenpiteet delegoimalla tehtäviä organisaatiossa sen eri tasoille johtamisjärjestelmän mukaisesti. Sisäisen valvonnan osalta delegointi tarkoittaa usein tehtävien ja vastuiden määrittelyä osayksiköille siten, että osayksiköt osaltaan vastaavat toiminnastaan ja siihen liittyvien riskien tunnistamisesta, hallinnasta ja raportoinnista.

## Sisäisen valvonnan arviointi

Talousarvioasetuksen 65 §:ssä säädetään, että tiliviraston tilinpäätökseen kuuluvan toimintakertomuksen tulee sisältää arviointi sisäisen valvonnan ja siihen sisältyvän riskienhallinnan asianmukaisuudesta ja riittävyydestä sekä sen perusteella laadittu lausuma sisäisen valvonnan tilasta ja olennaisimmista kehittämistarpeista (*sisäisen valvonnan arviointi- ja vahvistuslausuma*).

**Arvioinnin tulee olla:**

**1) todellinen –** ei näennäinen

**2) järjestelmällinen –** perustua nykytilan vertaamiseen viitekehikon hyväksyttyihin kriteereihin

**3) riittävän kattava -** kattaa olennaiset toiminta- ja tukiprosessit toiminnassa, josta virasto on vastuussa

**4) dokumentoitu -** kattaa olennaiset toiminta- ja tukiprosessit toiminnassa, josta virasto on vastuussa

**5) johdon hyväksymä -** mahdollistaa johdon vastuulla olevan sisäisen valvonnan arvioinnin

## Arviointikehikko

Valtioneuvoston asettama sisäisen valvonnan ja riskienhallinnan neuvottelukunta laati vuonna 2005 suosituksen valtion virastoille ja laitoksille sisäisen valvonnan ja riskienhallinnan lähestymistavoista ja toimivuuden arvioinnista. Suositus on saatavissa valtiovarainministeriön www-sivuilta (*Valtion viraston ja laitoksen sekä rahaston sisäinen valvonta ja riskienhallinta*).

Suositus on tarkoitettu työvälineeksi tukemaan virastoja, laitoksia ja rahastoja niiden arvioidessa ja kehittäessä omaa sisäistä valvontaansa ja riskienhallintaa. Tehokas sisäinen valvonta ja riskienhallinta edistävät toimintayksikön tuloksellisuutta ja ovat olennainen osa hyvää hallintotapaa.

Sisäisen valvonnan ja riskienhallinnan neuvottelukunnan sisäisen tarkastuksen jaoston on laatinut arviointikehikosta suppean mallin, jota voidaan käyttää esimerkiksi pienissä virastoissa tai virastoissa, jotka haluavat aloittaa sisäisen valvonnan minimivaatimusten täyttämisellä. Malli on saatavissa valtiovarainministeriön www-sivuilta (*Valtion viraston ja laitoksen sekä rahaston sisäinen valvonta ja riskienhallinta – Suppea arviointikehikko*). Kehikko ei korvaa valtiovarain controller –toiminnon vuonna 2005 julkaisemaa valtion viraston ja laitoksen sekä rahaston sisäisen valvonnan ja riskienhallinnan arviointikehikkoa vaan sen tarkoitus on olla yksinkertaisempi ja suppeampi vaihtoehto, jota virasto voi harkintansa mukaan hyödyntää laajemman kehikon sijasta.

Arviointikehikkoja käytettäessä sisäisen valvonnan ja riskienhallinnan toimivuus arvioidaan käymällä läpi siihen vaikuttavat osa-alueet:

1. Viraston toimintaympäristö
2. Tavoitteiden asettaminen
3. Riskien tunnistaminen, arviointi ja hallinta
4. Kontrollit (valvontatoimenpiteet)
5. Tiedonkulku
6. Sisäisen valvonnan ja riskienhallinnan toimivuuden seuranta

Virasto tai laitos voi käyttää myös muita yleisesti hyväksyttyjä arviointikehikkoja (esim. COSO, COSO-ERM, CoCo) arvioidessaan sisäisen valvonnan ja riskienhallinnan toimivuutta. Yleisesti hyväksytyn arviointikehikon käyttö tukee järjestelmällistä ja dokumentoitua sisäisen valvonnan arviointia. Arviointikehikko tulee aina sopeuttaa viraston tarpeita vastaavaksi.

## Arvioinnin toteutustapoja

Sisäisen valvonnan arvioinnin toteutuksessa voidaan käyttää erilaisia tapoja. Arviointi voidaan tehdä esimerkiksi johtoryhmän itsearviointina, hajautettuna itsearviointina, sisäisen tarkastuksen tukemana arviointina tai ulkoisen asiantuntijan avustamana tiedonkeruuna ja arviointina. Eri osa-alueiden arviointi voidaan vastuuttaa eri tavalla.

Ensimmäisellä kerralla arviointi saattaa olla melko raskas, mutta hyvin dokumentoidun arvioinnin päivittäminen on jatkossa huomattavasti helpompaa. Arvioinnista saadut tiedot tulee hyödyntää osana viraston toiminnan suunnittelua ja toteutusta.

Arvioinnin tulosten perusteella virasto voi laatia toimintakertomukseen sisältyvän sisäisen valvonnan ja riskienhallinnan arviointi- ja vahvistuslausuman. Viraston toimintakertomukseen sisältyvän arviointi- ja vahvistuslausuman tulisi sisältää tiiviisti ilmaistuna seuraavat elementit

* Toteamus johdon vastuusta
* Arvioinnin toteutustapa (mm. viittaus viitekehikkoon)
* Johtopäätös sisäisen valvonnan tilasta
* Mahdolliset kehittämiskohteet

## Tietolähteitä

Talousarviolaki (423/1988) 24 b §

Talousarvioasetus (1243/1992) 69 §, 65 §, 65a §

Sisäistä valvontaa ja riskienhallintaa koskeva valtiovarainministeriön suositus ja arviointikehikko; 23.12.2005 ([www.vm.fi](http://www.vm.fi))

Viraston sisäisen valvonnan ja riskienhallinnan suppea arviointikehikko ([www.vm.fi](http://www.vm.fi))

*Yhteystiedot*:

Jan Holmberg

Finanssineuvos

jan.holmberg@vm.fi

+358 9 160 32567